Návrh na začatie prejudiciálneho konania, ktorý podal Curtea de Apel Cluj (Rumunsko) 3. augusta 2023 – X/Russmedia Digital SRL, Inform Media Press SRL
(vec C-492/23, Russmedia Digital, Inform Media Press)
Jazyk konania: rumunčina
Vnútroštátny súd, ktorý podal návrh na začatie prejudiciálneho konania
Curtea de Apel Cluj
Účastníci konania pred vnútroštátnym súdom
Žalobca: X
Žalované: Russmedia Digital SRL, Inform Media Press SRL
Prejudiciálne otázky
1.    Vzťahujú sa články 12 až 14 smernice 2000/31/ES1 aj na poskytovateľa informačných služieb typu úložiska informácií-hostingu, ktorý užívateľom poskytuje stránku, na ktorej je možné zverejňovať bezplatnú alebo platenú inzerciu a ktorého úloha pri zverejňovaní inzercie užívateľov je podľa vlastného tvrdenia výlučne technická (sprístupnenie platformy), prostredníctvom všeobecných podmienok používania stránky však uvádza, že si nenárokuje vlastnícke právo k poskytovanému alebo zverejnenému, nahrávanému alebo prenášanému obsahu, pričom si ale zachováva právo tento obsah používať, vrátane jeho kopírovania, distribúcie, prenosu, zverejňovania, reprodukovania, úpravy, prekladu, postúpenia partnerom a odstraňovania v akomkoľvek čase, a to aj bez potreby príslušného dôvodu?
2.    Je takýto poskytovateľ informačných služieb typu úložiska informácií- hostingu, ktorý je prevádzkovateľom spracúvania osobných údajov, podľa výkladu článku 2 ods. 4, článku 4 bodov 7 a 11, článku 5 ods. 1 písm. f), článku 6 ods. 1 písm. a), článkov 7, 24 a 25 nariadenia Európskeho parlamentu a Rady (EÚ) 2016/6791 z 27. apríla 2016 a článku 15 smernice 2000/31/ES povinný overiť pred zverejnením inzercie, či osoba zverejňujúca inzerciu je totožná s nositeľom osobných údajov, na ktorého sa inzercia vzťahuje?
3.    Je takýto poskytovateľ informačných služieb typu úložiska informácií-hostingu, ktorý je prevádzkovateľom spracúvania osobných údajov, podľa výkladu článku 2 ods. 4, článku 4 bodov 7 a 11, článku 5 ods. 1 písm. f), článku 6 ods. 1 písm. a), článkov 7, 24 a 25 nariadenia Európskeho parlamentu a Rady (EÚ) 2016/679 z 27. apríla 2016 a článku 15 smernice 2000/31/ES povinný vopred overiť obsah inzercie zaslanej užívateľmi s cieľom vylúčiť inzerciu, ktorá môžu mať protizákonný charakter alebo ktorá môžu poškodiť súkromie a rodinný život jednotlivca?
4.    Je takýto poskytovateľ informačných služieb typu úložiska informácií-hostingu, ktorý je prevádzkovateľom spracúvania osobných údajov, podľa výkladu článku 5 ods. 1 písm. b) a f), článkov 24 a 25 nariadenia Európskeho parlamentu a Rady (EÚ) 2016/679 z 27. apríla 2016 a článku 15 smernice 2000/31/ES povinný uplatňovať ochranné opatrenia na zabránenie alebo obmedzenie reprodukcie a redistribúcie obsahu inzercie zverejnenej jeho prostredníctvom?
____________
1 Smernica 2000/31/ES Európskeho parlamentu a Rady z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode) (Ú. v. ES L 178, 2000, s. 1; Mim. vyd. 13/025, s. 399).
1 Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 2016, s. 1).